**SENSORVEILEDNING**

|  |  |
| --- | --- |
| **Emnekode:** | ITM20718 |
| **Emnenavn:** | **Grafisk Design** |
| **Eksamensform:** | **Mappeinnlevering** |
| **Dato:** | 28.05.2020 |
| **Faglærer(e):** | Tore Marius Akerbæk Claus Gulbrandsen |
| **Eventuelt:** | |

# Oppgavetekst

I eksamensinnleveringen skal du levere en komplett grafisk profilhåndbok for[selskapet du har valgt å arbeide med](https://hiof.instructure.com/courses/2924/pages/selskapspresentasjon) gjennom kurset. Elementene du har laget i de obligatoriske kan inkluderes i den grafiske profilen. Dere står også fritt til å bytte ut eller bearbeide elementene fra de obligatoriske oppgavene i eksamensinnleveringen.

Du skal levere en PDF som utgjør en profilhåndbok (absolutt mininum: 8 sider) med firmaets grafiske profil, pluss alle kildefilene du har laget. Profilhåndboken skal inneholde alle elementer, regler og eksempler nødvendig for at en grafisk designer skal kunne forme og designe elementer og skjermsnitt med din visuelle identitet.

Den grafiske profilhåndboken skal som et **minimum** bestå av

* Logo
* Fargepalett med regler og eksempler på bruk av farger, samt begrunnelse for valgene.
* Regler for typografi, med dine valgte fonter og eksempler på bruk, samt begrunnelse for valgene.
* Utkast til 4-5 ikoner som en start av et ikonsett som skal benyttes for trykk og web. Beskriv og begrunn bruken av de.
* Utkast til visittkort, som viser bruk av elementer og regler fra den grafiske profilen.
* Et par forslag til messe- og reklamemateriell, eksempelvis en roll-up og profilen på poser eller klær.
* Design av nettside for både skrivebordsmaskiner og mobil som viser bruk av elementer og regler i din grafiske profil. Det skal finnes design av en forside og en produktside for både mobil og PC, altså minimum fire skisser.

Profilhåndboken skal vise at dere behersker grunnleggende designteori og -prinsipper, samt beherskelse av Adobe-programmene PhotoShop, Illustrator, InDesign og XD. Sørg for å designe profilhåndboken slik at dere viser kompetansen dere har tilegnet dere gjennom kurset.

PS: For best resultat, ta bilder dere vil bruke selv. Vi bedømmer ikke fotografi-egenskapene deres, men egne bilder vil ikke kunne bli offer for plagiatanklager, og dere vil kunne få unike bilder til deres profil og uttrykk.

LEVERING

Leveringen skal bestå av en zippet (komprimert) mappe som minimum skal inneholde:

* Den ferdig eksporterte PDFen som utgjør den komplette grafiske profilhåndboken.
* Alle arbeidsfiler, altså som et **minimum:**
  + kildefil til logo
  + kildefil til visittkort
  + kildefil til ikoner
  + kildefil til nettstedskisser (mobil og fullskjerm) fra Photoshop evt XD for de som ønsker
  + kildefil til indesignfilen for den grafiske profilen
  + fonter (dersom andre enn Adobe-fonter er brukt)

## VIKTIG!

Alle elementer i den grafiske profilen skal lages av studenten. Det er ikke tillatt å bruke elementer som hentes fra internett eller andre ressurser å levere som egen oppgave med unntak av strukturelle elementer til Adobe XD (eksempelvis UI Kits og eksempelbilder fra [gratis bildebanker](https://hiof.instructure.com/courses/2924/pages/ressurser#bildebanker)). Mistanke om bruk av andre elementer vil følges opp, og ved plagiat risikerer studenten utestengelse fra all høyere utdanning i inntil 12 måneder ([ref. Lovdata kap. 9 (Lenker til en ekstern side.)](https://lovdata.no/dokument/SF/forskrift/2018-02-08-229/KAPITTEL_9#KAPITTEL_9)).

Selskapsprofiler studentene kan velge mellom under oppgaven:

# Curro

Selskapet Curro lager løpesko. De er i samme bransje og marked som store selskaper som Nike, Adidas og Under Armour.

Curro ønsker å være lekne og ungdommelige, og fokuserer på aldersgruppen 16 til 28 år.

Produktene skal selges i alle de store sportskjedene i Norge, samt gjennom Curros egen nettbutikk

# The Habituary

The Habituary selger eksklusive høykvalitetsmøbler i et nyoppstartet møbelhus. De ønsker å framstå klassiske, minimalistiske og stilrene i forhold til sine konkurrenter.

Ved oppstart er det kun et utsalgssted, en stor eldre lagerbygning som er oppusset i Habituarys stil.

De har en produktkatalog på nettsidene sine, men produktene selges kun på utsalgsstedet.

Målgruppen er huseiere med sansen for eksklusive møbler av god kvalitet.

# Læringsutbytte

Studentene har fått opplæring i

* Programmene Adobe Illustrator, Adobe PhotoShop, Adobe InDesign og Adobe XD
* Fargelære, typografi, visuelle strukturer
* Grafisk design vs. skjermdesign (grensesnittdesign)

For å møte følgende læringsutbytte fra emnebeskrivelsen:

**Kunnskap**  
Studenten forstår prinsipper for grafisk formgiving.

**Ferdigheter**  
Studenten kan bruke de vanligste verktøyene for grafisk formgiving til å kommunisere på flere flater.

**Generelle kompetanse**  
Studenten kan arbeide strukturert med formgiving ved hjelp av grafiske virkemidler på flere flater.

(<https://www.hiof.no/studier/emner/it/2019/var/itm20718.html>)

# Sensorveiledning

Under sensur skal det vektlegges

1. Riktig teknisk bruk av verktøyene (eksempelvis at fonter i vektorgrafikk/logo er gjort om til objekter, at lag brukes for å strukturere grafikk i PhotoShop og at bleeds er satt opp riktig i InDesign).
2. At riktig verktøy brukes til riktig formål (eksempelvis at Illustrator brukes til vektorgrafikk som logo, PhotoShop til annonsebilder på web og InDesign til flyers og den faktiske grafiske profilen.
3. At elementer i profilen følger gode prinsipper for grafisk design (eksempelvis kontrast, benytter fargepaletten, lesbarhet og balanse).
4. At minimumskravene til elementer som skal inkluderes i den grafiske profilen er møtt og at arbeidsfilene er inkludert i innleveringen. Disse elementene er
   * Logo
   * Fargepalett
   * Utvalgt typografi
   * Visittkort
   * Et sett med ikoner
   * Nettsideskisser til mobile skjermer og skrivebordsskjermer
5. At den grafiske profilen inneholder regler for bruk av elementene i den.

Videre forsterkes karakteren av

1. At den grafiske profilen følger den grafiske profilen (identitet også i dokumentet som utgjør den grafiske profilen).
2. Flere elementer, regler og eksempler enn minimumskravene, eksempelvis bildearkiv / regler for bruk av bilder, brevark, plassering av profilelementer på klær, biler, bygg etc, annonsebilder mm.
3. Godt strukturert, lett lesbar og tydelig grafisk profil (er det enkelt for en designer å lage et design basert på den grafiske profilmanualen).
4. At studenten viser god beherskelse av verktøyene (eksempelvis ved bildemanipulering, ref. punkt 2).
5. At studenten har en god mappestruktur og viser god beherskelse av organisering av arbeid med større grafiske prosjekter.
6. At studenten viser utstrakt kunnskap i programmene enn minstekravet (eksempelvis bruk av masterpages, sidenummerering og styles i InDesign, layers i Illustrator).

Under sensur er det lagt fokus på å ikke vurdere smak – karakterer baseres ikke på hvor «pent» noe er, men hvor godt det følger grafiske prinsipper og teknisk utførelse, samt hvor tydelig den grafiske profilmanualen beskriver og tilgjengeliggjør elementer, regler og design.

# Karakterer

A: teknisk tilnærmet komplett, alle minimumskrav samt ekstra elementer er laget og beskrevet tydelig med regler og eksempler. Den grafiske profilen følger prinsipper og strukturer innen grafisk design. Studenten viser forståelse for at manualen skal være et fullstendig dokument som kan brukes i arbeidet med å designe og utvikle nye visuelle elementer til firmaet/personen/organisasjonen.

C: Teknisk godt gjennomført, alle minimumskrav er laget og beskrevet tydelig med regler og eksempler. Den grafiske profilen følger de fleste prinsipper og strukturer innen grafisk design. Studenten viser delvis forståelse for at manualen skal benyttes i arbeid med å designe og utvikle nye visuelle elementer til firmaet/personen/organisasjonen.

E: Teknisk akseptabelt gjennomført. Minimumskrav er laget, men regler og eksempel er manglende eller mangelfulle. Den grafiske profilen følger få prinsipper og strukturer innen grafisk design. Studenten viser lite forståelse for at manualen skal benyttes i arbeid med å designe og utvikle nye visuelle elementer til firmaet/personen/organisasjonen.

F: Teknisk feil gjennomført. Minimumskrav ikke møtt. Regler og eksempler er manglende eller mangelfulle. Studenten viser lite eller ingen forståelse for bruken av en profilmanual.